Source: http://www.gardamozgalom.org/csonkahon/20120426/isten-malmai-lassan-oroelnek-de-azert-oroelnek-gyurinal-20120425
Timestamp: 2020-06-02 11:56:01
Document Index: 36558840

Matched Legal Cases: ['Kúria ', 'bíróság ', 'bíróság ', 'Kúria ', 'bíróság ', 'Kúria ']

Isten malmai lassan őrölnek, de azért őrölnek Gyurinál is! - 2012.04.25. | Gárda Mozgalom Weboldal
Isten malmai lassan őrölnek, de azért őrölnek Gyurinál is! – 2012.04.25.
A mai napon, szerdán Budaházy György kettős győzelmet aratott a BRFK felett. A Kúria mindkét esetben a javára döntött. Kicsit mi, radikálisok is – akik hallgatóságként is jelen voltunk a tárgyaló teremben – magunkénak érezzük Gyuri sikerét, hisz minden egyes győzelem, ami a rendőrség felett történik, egyre inkább megerősít minket abban, hogy még nem veszett el minden, előbb-utóbb győz a mi igazságunk.
A 2003-as EU csatlakozási népszavazási kampány során a NEM-re buzdító kampányplakát miatt Budaházyékat meghurcolták, több ezer plakátot lefoglaltak: elítélték, majd közel három év után végül jogerősen felmentették őket. A felmentő ítéletben, kimondta a bíróság, hogy cselekményükkel nem valósítottak meg bűncselekményt, mivel a társadalomra való veszélyesség esete nem állt fenn. Ezt követően Budaházy György hat társával együtt kártérítési pert indított a BRFK-val szemben emberi méltóság, személyes szabadság és választójog keretében gyakorolt politikai véleménynyilvánítási szabadság megsértése miatt.
A Fővárosi Ítélőtábla is megállapította, hogy Budaházyék politikai véleménynyilvánítási szabadságát megsértették, az előállításokra szükségtelenül és aránytalanul került sor, az aktivistákkal szembeni fellépés és a büntetőeljárás az emberi méltóságukat és személyes szabadságukat megsértette, és ezért nem vagyoni kártérítést ítélt meg javukra, melynek kifizetése megtörtént.
A 2008-as Clark Ádám téri tüntetésen Budaházyt és még több mint 50 embert körbezárt és bilincsbe verve előállított a rendőrség, de itt is felmentették a hazafiakat, mivel a bíróság kimondta, hogy a rendőrgyűrűből szabadulni nem tudó emberek megbilincselésére semmilyen jogalapja nem volt a hatóságnak, és jelen esetben is nem vagyoni kártérítést ítélt meg a bíróság Budaházyék javára.
Válaszlépésül a BRFK felülvizsgálati kérelmet nyújtott be, melynek lényege a megítélt kártérítési összegek visszakövetelése.
A Kúria kimondta, hogy a rendőrségnek a kényszerintézkedés alkalmazása csak egy lehetőség, viszont minden egyes esetben mérlegelniük kell annak a használatának jogosságát. Megengedhetetlen, hogy a rendőrség minden indok nélkül a személyi szabadságot sértő megbilincselést, előállítást, fogva tartást alkalmazzon, a rendőrségnek minden esetben mérlegelnie kell a cselekmény súlyosságát. A rendőrség jó szokásához híven ismét maszatolt, képviselőnője azzal próbált érvelni, hogy az éppen intézkedő rendőr nem minden esetben képes mérlegelni az adott cselekmény súlyát, ezért alkalmazta a már fent említett túlzott módszereket. A BRFK és a REBISZ egymásra mutogatott, megpróbált kibújni a felelősség alól, miszerint a REBISZ bilincselte meg, szállította be és állította elő a felpereseket, a BRFK rendőrei csupán “hozott anyagból dolgoztak, az-az megszokásból tartották fogva az előállítottakat.
Mivel a BRFK egyik esetben sem tudta bizonyítani, kellő érvekkel alátámasztani a túlzott intézkedési sorozat szükséges voltát, ezért a Mészáros Mátyás bíró által vezetett tanácsa elutasította a BRFK felülvizsgálati kérelmét. A hallgatóság egy tárgyalóteremhez illő visszafogott tapssal fejezte ki örömét Gyuri győzelme felett, ami gondolom, egy kicsit a bírónak is szólhatott.
Gyurit Dr. Balázs István ügyvéd, Gaudi-Nagy Tamás helyettese képviselte, szívesen fogadta gratulációmat. Megkérdeztem, hogyan létezhet az, hogy a bíróság által jogerősen megítélt és kifizetett kártérítést vissza lehet perelni, hát sajnos a törvény lehetőséget nyújt erre is. Ezért mindenkit óvnék attól, hogy a kézhez kapott kártérítést időnek előtte elköltse, az ördög, mint tudjuk sosem alszik.
Egy váratlan esemény is történt, a Hír TV stábja egy gyors interjút készített az ügyvéd úrral, bár meg kell jegyeznem, nem éppen Gyuri miatt várakoztak a Kúria bejárata előtt. Csak remélhetjük, hogy egyáltalán látni, hallani fogjuk a TV-ben.